Source: http://www.europarl.europa.eu/doceo/document/A-8-2018-0114_MT.html
Timestamp: 2019-05-24 15:55:19+00:00
Document Index: 616898

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2016
Proċedura : 2017/2161(DEC)
Ċiklu relatat mad-dokument : A8-0114/2018
700k 60k
dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2016
dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Networks u l-Informazzjoni għas-sena finanzjarja 2016
– wara li kkunsidra l-kontijiet annwali finali tal-Aġenzija tal-Unjoni Ewropea dwar is-Sigurtà tan-Networks u l-Informazzjoni għas-sena finanzjarja 2016,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea dwar is-Sigurtà tan-Networks u l-Informazzjoni għas-sena finanzjarja 2016, flimkien mar-risposta tal-Aġenzija(1),
– wara li kkunsidra r-rakkomandazzjoni tal-Kunsill tat-13 ta' Frar 2018 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2016 (05941/2018 – C8-0071/2018),
– wara li kkunsidra r-rapport tal-Kumitat għall-Kontroll tal-Baġit (A8-0114/2018),
1. Jagħti l-kwittanza lid-Direttur Eżekuttiv tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għall-implimentazzjoni tal-baġit tal-Aġenzija għas-sena finanzjarja 2016;
dwar l-għeluq tal-kontijiet tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2016
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea dwar is-Sigurtà tan-Networks u l-Informazzjoni għas-sena finanzjarja 2016, flimkien mar-risposta tal-Aġenzija(6),
– wara li kkunsidra r-Regolament (UE) Nru 526/2013 tal-Parlament Ewropew u tal-Kunsill tal-21 ta' Mejju 2013 dwar l-Aġenzija Ewropea dwar is-Sigurtà tan-Netwerks u l-Informazzjoni (ENISA) u li jħassar ir-Regolament (KE) Nru 460/2004(9), u b'mod partikolari l-Artikolu 21 tiegħu,
1. Japprova l-għeluq tal-kontijiet tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2016;
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2016
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2016,
A. billi fil-kuntest tal-proċedura ta' kwittanza, l-awtorità ta' kwittanza tisħaq fuq l-importanza partikolari li tissaħħaħ ulterjorment il-leġittimità demokratika tal-istituzzjonijiet tal-Unjoni permezz ta' titjib fit-trasparenza u l-obbligu ta' rendikont, u permezz tal-implimentazzjoni tal-kunċett ta' baġitjar abbażi tal-prestazzjoni u governanza tajba tar-riżorsi umani;
B. billi, skont id-dikjarazzjoni tad-dħul u l-infiq tagħha(11), il-baġit finali tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni (l-"Aġenzija") għas-sena finanzjarja 2016 kien ta' EUR 11 033 974,16, li jfisser żieda ta' 9,64 % meta mqabbel mal-2015;
C. billi l-kontribuzzjoni tal-Unjoni għall-baġit tal-Aġenzija għas-sena finanzjarja 2016 kienet ta' EUR 10 120 000, ammont li jfisser żieda ta' 10,53 % meta mqabbel mal-2015;
D. billi l-Qorti tal-Awdituri (il-"Qorti"), fir-rapport tagħha dwar il-kontijiet annwali tal-Aġenzija għas-sena finanzjarja 2016 (ir-"rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Aġenzija huma affidabbli u li t-tranżazzjonijiet ta' bażi huma legali u regolari;
Segwitu għall-kwittanzi 2013, 2014 u 2015
1. Jinnota bi tħassib li:
– l-Aġenzija ma inkludietx kapitolu dwar it-trasparenza, l-obbligu ta' rendikont u l-integrità fir-rapport annwali 2016; jistieden lill-Aġenzija tinkludi tali kapitolu fir-rapport dwar l-attività annwali 2017;
– is-sitwazzjoni baqgħet l-istess u l-pagamenti mill-Gvern Grieg għadhom isiru b'dewmien konsiderevoli, u għalhekk il-pagamenti lil sidien il-kera f'Ateni u f'Heraklion isiru tard ukoll; jikkonstata li l-Aġenzija għamlet sforzi sinifikanti biex tikkoopera mal-Gvern Grieg sabiex tirranġa s-sitwazzjoni; jistieden lill-Aġenzija tirrapporta lill-awtorità ta' kwittanza dwar kif tiżviluppa dik is-sitwazzjoni;
2. Jinnota li l-isforzi ta' monitoraġġ tal-baġit matul is-sena finanzjarja 2016 irriżultaw f'rata għolja ta' implimentazzjoni tal-baġit ta' 98,47 %, li jfisser tnaqqis ta' 1,53 % meta mqabbel mal-2015, u li r-rata ta' eżekuzzjoni tal-approprjazzjonijiet ta' pagament kienet ta' 89,18 %, li jfisser tnaqqis ta' 3,71 % meta mqabbel mal-2015;
3. Jinnota mir-rapport tal-Qorti li r-riporti ta' approprjazzjonijiet impenjati għat-Titolu II (nefqa amministrattiva) kienu ta' EUR 300 000 (25 %) meta mqabbel ma' EUR 150 000 (22 %) fl-2015, i.e. EUR 150 000 aktar; jinnota li dawk ir-riporti kienu prinċipalment relatati ma' investimenti fl-IT u karozza tas-servizz qrib tmiem is-sena – l-użu ta' din il-karozza u r-raġunijiet għal dan ix-xiri jridu jiġu kkomunikati, għal skopijiet ta' informazzjoni, lill-Kumitat għall-Kontroll tal-Baġit tal-Parlament Ewropew;
4. Jinnota li r-riporti ħafna drabi huma parzjalment jew kompletament ġustifikati minħabba n-natura pluriennali tal-programmi operattivi tal-aġenziji, mhux neċessarjament jindikaw dgħufijiet fl-ippjanar u fl-implimentazzjoni tal-baġit u mhux dejjem imorru kontra l-prinċipju baġitarju tal-annwalità, b'mod partikolari jekk ikunu ppjanati minn qabel mill-Aġenzija u kkomunikati lill-Qorti;
5. Josserva mit-tabella tal-persunal li 43 post (mit-48 post awtorizzat skont il-baġit tal-Unjoni) kienu okkupati fil-31 ta' Diċembru 2016, meta mqabbel ma' 45 fl-2015;
6. Jinnota li, b'referenza għan-numru ta' postijiet okkupati fil-31 ta' Diċembru 2016, il-proporzjon tal-bilanċ bejn is-sessi kien ta' 42,1 % fil-każ tan-nisa u 57,9 % fil-każ tal-irġiel; madankollu, jinnota li t-tliet pożizzjonijiet ta' maniġment superjuri kienu kollha okkupati minn irġiel;
7. Jinnota mir-rapport tal-Qorti li fl-2016 l-Aġenzija ttrasferiet tmien membri addizzjonali tal-persunal Ateni, u b'hekk l-għadd ta' membri tal-persunal f'Heraklion naqas għal erbatax; jinnota mit-tweġiba tal-Aġenzija li n-numru totali ta' membri tal-persunal li mistennija jkunu f'Heraklion fi tmiem l-2017 huwa tmienja; jenfasizza l-fatt li, skont ir-rapport tal-Qorti tal-2013, huwa probabbli li l-ispejjeż jistgħu jitnaqqsu aktar jekk il-persunal kollu jiġi ċentralizzat f'post wieħed; jistieden lill-Aġenzija tirrapporta lill-awtorità ta' kwittanza dwar il-miżuri possibbli biex is-sitwazzjoni tittejjeb;
8. Jinnota li l-Aġenzija tesperjenza diffikultajiet biex tirrekluta, tattira u żżomm persunal ikkwalifikat b'mod xieraq, prinċipalment minħabba t-tipi ta' postijiet ta' xogħol li qegħdin jiġu offruti (aġenti kuntrattwali) u l-fattur koeffiċjenti baxx li japplika għas-salarji tal-impjegati tal-Aġenzija fil-Greċja; jistieden lill-Aġenzija tirrapporta lill-awtorità ta' kwittanza dwar kwalunkwe miżura meħuda biex dawk id-diffikultajiet jiġu mitigati;
9. Jinnota li, bħala medja, il-persunal tal-Aġenzija ħa sitt ijiem ta' xogħol live minħabba mard fl-2016; josserva li n-numru ta' ġranet iddedikati għal attivitajiet ta' benessri għal kull membru tal-persunal fl-2016 kien ta' jumejn;
10. Jinnota b'sodisfazzjon li l-Aġenzija stabbiliet netwerk ta' konsulenti kunfidenzjali għall-prevenzjoni u l-medjazzjoni ta' kunflitti relatati max-xogħol; jinnota li l-Aġenzija organizzat attivitajiet interni ta' taħriġ u ta' sensibilizzazzjoni;
11. Jinnota li l-Aġenzija stabbiliet politika dwar il-protezzjoni tad-dinjità tal-persuna u l-prevenzjoni tal-fastidju psikoloġiku u sesswali, u tipprovdi taħriġ regolari dwar il-prevenzjoni tal-fastidju;
12. Jinnota li l-Aġenzija tuża vetturi uffiċjali iżda ma tippermettix l-użu privat tagħhom;
13. Jinnota bi tħassib li s-CVs tal-president tal-bord ta' ġestjoni u tad-direttur eżekuttiv biss huma disponibbli fil-paġna web tal-Aġenzija; jinnota b'sodisfazzjon li d-dikjarazzjonijiet ta' interess tal-membri tal-bord ta' ġestjoni, tad-direttur eżekuttiv u tal-grupp tal-partijiet ikkonċernati permanenti ġew ippubblikati;
14. Jinnota li qed tiġi diskussa politika dwar l-iżvelar ta' informazzjoni protetta bejn l-aġenziji deċentralizzati tal-UE, u politika u linji gwida komuni se jiġu adottati fl-2018; jistieden lill-Aġenzija tirrapporta lill-awtorità ta' kwittanza dwar l-implimentazzjoni ta' dik il-politika;
15. Jirrimarka li l-Aġenzija għadha ma pprevediet ebda inizjattiva speċifika għat-titjib tat-trasparenza fil-kuntatti tagħha mal-lobbyists u l-partijiet ikkonċernati; jistieden lill-Aġenzija twettaq politika proattiva ta' trasparenza fil-lobbying bla aktar dewmien, u tirrapporta lill-awtorità ta' kwittanza dwar kwalunkwe miżura meħuda biex tindirizza din is-sitwazzjoni;
16. Jinnota bi tħassib li l-Aġenzija ma tqegħidx għad-dispożizzjoni tal-pubbliku l-minuti tal-laqgħat tal-bord ta' ġestjoni tagħha; jistieden lill-Aġenzija tbiddel il-prassi tagħha billi tippubblika l-minuti sabiex ittejjeb it-trasparenza tal-proċess tagħha tat-teħid ta' deċiżjonijiet;
17. Jinnota li fl-2016 l-Aġenzija ma rċeviet ebda talba għal aċċess għad-dokumenti;
18. Jilqa' t-tliet kisbiet ewlenin identifikati mill-Aġenzija fl-2016, jiġifieri:
– it-tlestija b'suċċess tal-Eżerċizzju Pan-Ewropew;
– l-input tagħha lill-Grupp ta' Kooperazzjoni u s-segretarjat proattiv tad-direttiva dwar is-sigurtà tan-netwerks u l-informazzjoni;
– l-użu tal-istrumenti għaż-żieda tas-sensibilizzazzjoni dwar iċ-ċibersigurtà, bħax-Xahar iddedikat għaċ-Ċibersigurtà Ewropea u l-Isfida taċ-Ċibersigurtà;
19. Jinnota li fl-2016 l-Aġenzija ma kellha ebda rakkomandazzjoni miftuħa mis-servizz ta' awditjar intern (IAS) tal-Kummissjoni; jinnota li f'Settembru 2016, l-IAS wettaq valutazzjoni tar-riskju tal-aġenzija li turi t-tliet suġġetti li jmiss li se jiġu awditjati: l-involviment tal-partijiet ikkonċernati fir-riżultati tanġibbli, ir-riżorsi umani u l-IT; jinnota li l-Aġenzija se tieħu azzjoni immedjata rigward il-kostruzzjoni ta' sistema ta' ġestjoni tal-kwalità kif ukoll rigward l-implimentazzjoni tal-politika tagħha ta' ġestjoni tar-riskju; jistieden lill-Aġenzija tirrapporta lill-awtorità ta' kwittanza dwar l-implimentazzjoni ta' dawk l-azzjonijiet;
20. Jinnota, mill-Aġenzija, li l-kontroll estensiv ex post tas-sena finanzjarja 2015, skont l-istandard ta' kontroll intern Nru 8 "Proċessi u Proċeduri", irriżulta f'għadd ta' rakkomandazzjonijiet, li kollha kemm huma ġew indirizzati fl-2016; jikkonstata li 267 tranżazzjoni finanzjarja li jirrappreżentaw 76,43 % tal-baġit tal-Aġenzija għall-2015 kienu kkontrollati, u dan wassal għal rakkomandazzjoni waħda maħruġa rigward id-dewmien tal-pagamenti; jikkonstata li d-dewmien ma ġġenera ebda imgħax li jrid jitħallas; jinnota b'sodisfazzjon li l-Aġenzija ffukat intensivament fuq il-verifika tar-riżultati qabel jinbdew it-tranżazzjonijiet ("verifika ex ante"), sabiex tikseb l-aħjar kontroll possibbli;
21. Jinnota li, skont ir-rapport tal-Qorti, l-evalwazzjoni esterna 2015, li tlestiet f'Mejju 2016, ikkonkludiet li x-xogħol u l-outputs tal-Aġenzija jirrispondu għal ħtieġa ta' sigurtà tal-informazzjoni fin-netwerks madwar l-Unjoni u fi ħdan l-Istati Membri, u li l-Aġenzija effettivament tissodisfa l-aspettattivi tal-partijiet ikkonċernati tagħha; madankollu, jinnota li jeħtieġ li tittejjeb il-komunikazzjoni bejn l-Aġenzija u l-partijiet ikkonċernati tagħha, li jqisu li l-mandat u l-ambitu tal-Aġenzija huma limitati wisq. jinnota, mit-tweġiba tal-Aġenzija, li l-bord ta' ġestjoni qed jiddiskuti l-futur tal-Aġenzija u l-aħjar mod biex jintlaħqu l-partijiet ikkonċernati tal-Aġenzija, kif ukoll il-mod kif jiġi estiż l-ambitu tal-Aġenzija bir-riżorsi umani u finanzjarji disponibbli; jistieden lill-Aġenzija tirrapporta lill-awtorità ta' kwittanza dwar il-miżuri meħuda biex ittejjeb is-sitwazzjoni;
22. Jilqa' l-fatt li l-Aġenzija bdiet iddaħħal fis-seħħ sistema ta' ġestjoni tal-kwalità matul l-2016; jinnota li l-manwal dwar il-ġestjoni tal-kwalità kif ukoll il-proċeduri operattivi standard u l-istruzzjonijiet tax-xogħol tfasslu abbażi tal-istandards ISO 9001; jinnota b'sodisfazzjon li dawk id-dokumenti kollha qegħdin fil-fażi tar-reviżjoni mill-maniġment u se jiġu implimentati fl-2017; jistieden lill-Aġenzija tirrapporta lill-awtorità ta' kwittanza dwar il-progress li sar;
23. Jilqa' l-fatt li l-Aġenzija, bil-għan li tiżgura post tax-xogħol kosteffikaċi u li jirrispetta l-ambjent, kienet qed tirriċikla l-karta, il-ħġieġ u l-plastik, filwaqt li tinkoraġġixxi lill-persunal ma jistampax id-dokumenti, u daħħlet sistema elettronika għall-flussi tax-xogħol interni li naqqset b'mod sinifikanti l-użu tal-fajls fiżiċi;
24. Jilqa' l-fatt li l-Aġenzija, bil-għan li tnaqqas, jew tikkumpensa għal, l-emissjonijiet ta' CO2, inkoraġġiet l-użu ta' mezzi elettroniċi ta' komunikazzjoni bħala alternattiva għall-ivvjaġġar fiżiku, u implimentat l-"Għodda għat-Trasport tal-Protokoll dwar il-Gassijiet b'Effett ta' Serra (GHG)" għall-ewwel darba fl-2017 sabiex tikkompila d-data statistika tal-ivvjaġġar fuq xogħol tal-persunal tal-Aġenzija;
25. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' ... 2018(12) dwar il-prestazzjoni, il-ġestjoni finanzjarja u l-kontroll tal-aġenziji.
ĠU C 417, 6.12.2017, p. 160.
ĠU C 414, 6.12.2017, p. 160.
ĠU C 84, 17.3.2017, p. 7.